Izvješće o realizaciji Godišnjeg plana i programa rada i Kurikuluma za šk. god. 2024./25.

Broj učenika:

Nastavnu godinu 2024./25. završili smo s 411 učenika (207 dječaka i 204 djevojčice); 203 učenika u razrednoj nastavi (102 dječaka i 101 djevojčica) i 208 učenika u predmetnoj nastavi (105 dječaka i 103 djevojčice).

Uspjeh i vladanje:

297 učenika (178 učenika razredne nastave i 119 učenika predmetne nastave) prošlo je s odličnim uspjehom, 108 učenika s vrlo dobrim uspjehom (25 učenika razredne nastave i 83 učenika predmetne nastave) te 6 učenika (učenici predmetne nastave) s dobrim uspjehom. 263 učenika (141 učenik razredne nastave i 122 učenika predmetne nastave) je s uzornim vladanjem te 142 učenika (57 učenika razredne nastave i 85 učenika predmetne nastave) s dobrim vladanjem), dok 6 učenika ima loše vladanje (5 učenika iz razredne nastave i 1 učenik iz predmetne nastave). Negativno ocijenjenih učenika nema. Jedan je učenik prvog razreda uz redovnu nastavu pohađao i pripremnu nastavu za učenje hrvatskog jezika. Jedan učenik drugog razreda i jedna učenica trećeg razreda pohađali su dopunsku nastavu za učenike koji ne znaju ili nedostatno znaju hrvatski jezik.

Pohvale i nagrade:

212 učenika dobilo je pisanu pohvalu razrednog vijeća (109 učenika u razrednoj nastavi i 103 učenika u predmetnoj nastavi). 180 je učenika pohvaljeno za opći uspjeh i vladanje, dok je 32 učenika dobilo pisanu pohvalu za opći uspjeh. Učiteljsko vijeće nagradilo je dvoje učenika za sudjelovanje na državnim natjecanjima. Nagrade su primili i najčetvrtaši i najosmaši generacije.

Odgojne mjere:

Tijekom nastavne godine izrečena je 21 odgojna mjera učenicima zbog neprimjerenog ponašanja. Ukupno je izrečeno 18 opomena, zatim 2 ukora i 1 strogi ukor. Većina učenika koji su dobili odgojnu mjeru opomenu, ukupno njih 8, promijenilo je i poboljšalo vlastito ponašanje zbog čega su im na prijedlog razrednika pedagoške mjere ukinute (ukinuto je 9 opomena – jedan učenik imao je dvije opomene koje su mu ukinute).

Učenici s teškoćama u razvoju:

U nastavni su proces uključena 22 učenika s teškoćama u razvoju od kojih 5 učenika pohađa redoviti program uz prilagodbu sadržaja dok 17 učenika pohađa redoviti program uz individualizirane postupke. U školi je bilo zaposleno 6 pomoćnika u nastavi u sklopu europskog projekta „OSIgurajmo im JEdnaKost 8“ za ukupno 7 naših učenika. Unutar navedenog projekta osiguran je jedan pomoćnik za učenika iz prvog razreda, jedan pomoćnik za učenika trećeg razreda, dvoje pomoćnika za dvoje učenika iz petog razreda, jedan pomoćnik za učenika iz šestog razreda dok je dvoje učenika iz osmog razreda imalo jednog pomoćnika u nastavi.

Daroviti učenici:

Provedeno je standardno identificiranje potencijalno darovitih učenika u četvrtim razredima. Na temelju rezultata, psihologinja je organizirala i vodila grupu Smartići s učenicima 5. i 6. razreda (23 učenika) u sklopu projekta i programa rada s darovitim učenicima financiranog od strane MZOM-a. Uz to, proveden je projekt Identifikacija učenika darovitih u području matematike u suradnji s Centrom izvrsnosti Splitsko-dalmatinske županije. U sklopu navedenog projekta, u prvom obrazovnom razdoblju testirani su učenici 5. razreda, a u drugom učenici 4. razreda, čiji su roditelji potpisali suglasnost. Provedba Virtualnih dana darovitih.

Izostanci:

Evidentirano je ukupno 27 469 izostanaka, od čega su 27 399 opravdana izostanka te 70 neopravdanih izostanaka.

|  |  |  |  |  |
| --- | --- | --- | --- | --- |
|  |  |  |  |  |
| RAZRED | OPRAVDANI IZOSTANCI | NEOPRAVDANI IZOSTANCI | UKUPNO |  |
| 1. | 1756 | 1 | 1757 |  |
| 2. | 1991 | - | 1991 |  |
| 3. | 2122 | 4 | 2126 |  |
| 4. | 2757 | - | 2757 |  |
| UKUPNO RN | 8626 | 5 | 8631 |  |
| RAZRED | OPRAVDANI IZOSTANCI | NEOPRAVDANI IZOSTANCI | UKUPNO |  |
| 5. | 3509 | 2 | 3511 |  |
| 6. | 4581 | 2 | 4583 |  |
| 7. | 4829 | 29 | 4858 |  |
| 8. | 5854 | 32 | 5886 |  |
| UKUPNO PN | 18773 | 65 | 18838 |  |

Realizacija preventivnih programa:

Razrednici su tijekom nastavne godine provodili Abecedu prevencije – 15 aktivnosti za učenike i 2 za roditelje. Svrha *Abecede prevencije* je osigurati učenicima usvajanje osnovnih znanja i vještina potrebnih za uspješno svakodnevno funkcioniranje i razvoj pozitivnog mentalnog zdravlja. Uključuje primjenu znanstveno evaluiranih preventivnih programa koji su prilagođeni potrebama učenika u različitim razvojnim fazama. Provođenjem aktivnosti iz Abecede prevencije nastoji se ostvariti sljedeće ciljeve: razvoj samopoštovanja i pozitivne slike o sebi, razvoj suradničkih socijalnih vještina i razvoj vještina nenasilnog rješavanja sukoba kod učenika.

Provedba projekta Ovdje i sada u sklopu izvannastavne aktivnosti s učenicima razredne nastave. Cilj projekta je doprinijeti poboljšanju mentalnog zdravlja učenika, podučiti ih tehnikama nošenja sa stresnim situacijama i neugodnim osjećajima kroz osvještavanje sadašnjeg trenutka i mindfulness aktivnosti. Učenike se želi potaknuti na korištenje navedenih tehnika koje bi doprinijele njihovom cjelovitom razvoju u školi i svakodnevnom životu. Preventivni programi provođeni su i kroz radionice na Satima razrednih odjela. Osim radionica koje su provodili razrednici, s učenicima su školska psihologinja i pedagoginja provele 30ak radionica tijekom nastavne godine na Satima razrednih odjela. Teme su bile sljedeće: 1. razred – Poštivanje autoriteta i pravila ponašanja, 2. razred – Jezik zmije i žirafe, 3. razred – Razgovarajmo o mentalnom zdravlju (3. a), Poticanje empatije i pozitivnih vršnjačkih odnosa (3. c), 4. razred – Usredotočenost i kreativno povezivanje (4.a), Empatija (4. c), 5. razred – Sigurnost na internetu i elektroničko nasilje, 6. razred – Prevencija ovisnosti; Empatija i nenasilno rješavanje sukoba (6. a i 6. c), 7. razredi – Razgovarajmo o mentalnom zdravlju (7. c), 8. razred – Mindfulness radionica povezivanja - Upoznajmo se bolje. Socijalna radnica Melani Đurković iz Centra za sigurniji Internet održala je predavanje „Uloga roditelja u odrastanju djece u digitalnom dobu“ roditeljima učenika 4. razreda na roditeljskom sastanku dana 5. 12. 2024. U našoj se školi provodio program Ljubav u pokretu koji je osmišljen s namjerom poticanja snažnog razvoja potencijala djece u sklopu integriranog programa za prevenciju problema i poremećaja u ponašanju djece i mladih. Program je na nacionalnoj razini pokrenut prije 10 godina u suradnji s Agencijom za odgoj i obrazovanje. Cilj je programa, ne samo poticati razvoj potencijala djece, nego i osigurati zaštitu prava i dobrobiti sve djece. Ljubav u pokretu obuhvaća 12 radionica temeljenih na grupnom radu s djecom. Radionice je, kao izvanškolsku aktivnost, dobrovoljno vodila doc. dr. sc. Senka Žižanović s odsjeka za pedagogiju Filozofskog fakulteta u Osijeku. Senka je u svom radu primjenjivala kreativne pristupe koristeći elemente psihodrame, ekspresivne likovne tehnike, geštalt terapije i tehnike terapije plesom i pokretom. U ovu je aktivnost bilo uključeno 10 učenika iz 5. c i 6. c razreda. Same aktivnosti programa omogućuju razvoj samopoštovanja, samopouzdanja, stvaranje snažnog osobnog integriteta i osjećaja ljudskog dostojanstva. Kod učenika se stvaraju predispozicije za odupiranje negativnim vršnjačkim pritiscima te se potiču kvalitetni oblici druženja i zabave, bez potrebe za dokazivanjem pred vršnjacima i s pozitivnim osjećajem pripadnosti, samopoštovanja i radosnog prihvaćanja sebe i drugih.

U 6. b razrednom odjelu održana je radionica Promotor zdravlja 2024.-prevencija ovisnosti u suradnji s udrugom Građanska prevencija „Osječka škola”. Za učenike prvih razreda održana je edukacija o ponašanju u prometu na prometnom vježbalištu/poligonu u sklopu akcije Sigurno u školu s HAK-om. Ostvarena je odlična suradnja s MUP-om. Djelatnica MUP-a Larisa Kovač održala je predavanje Budi navijač, a ne razbijač, svim učenicima 6. razreda, a u 6. c i u 4. c razredu održala je i predavanje Sigurnost i zaštita djece na internetu - zajedno protiv nasilja. U suradnji s Institutom društvenih znanosti Ivo Pilar provedeno je istraživanje u prvim razredima u sklopu projekta *DigiLitA –* Utjecaj okoline na razvoj djeteta: povezanost upotrebe digitalne tehnologije, obiteljskog literarnog okruženja te fizičke aktivnosti s dobrobiti djeteta u ranoj školskoj dobi.Tijekom listopada i studenog 2024. godine provedene su tri radionice na temu mentalnog zdravlja s učenicima 7. razreda. Uz to, u suradnji s Centrom za zdravstvenu zaštitu mentalnog zdravlja i izvanbolničko liječenje ovisnosti učenici 7. razreda ispunjavali su upitnik Moje snage i teškoće (SDQ-Cro) radi rane detekcije rizičnog ponašanja i mentalnih poteškoća mladeži, a učenici 6. i 8. razreda ispunili su CTC upitnik za djecu i mlade kako bi se dobila procjena potrebe djece i mladih za preventivnim intervencijama. Patronažne sestre Danijela Dumančić i Valentina Grgić s područja Donjeg grada educirale su učenike 7. razreda o štetnosti alkohola i energetskih pića. Djelatnici Civilne zaštite Osijek educirali su učenike 1. razreda u području zaštite i spašavanja te opasnosti od mina.

Provedena je sociometrija s ciljem utvrđivanja interpersonalnih odnosa u sljedećim razredima: 3. a, 4.c, 6.c, 7.a. Napravljena su izvješća za razrednike.

Obilježen je i Dan ružičastih majica (21. veljače) – Međunarodni dan borbe protiv vršnjačkog nasilja.

Tijekom cijele nastavne godine provođeni su individualni i savjetodavni razgovori s učenicima i roditeljima u stručnoj službi.

Školska psihologinja i pedagoginja održale su radionice na roditeljskom sastanku prvih razreda na temu Odgojni stilovi. Psihologinja je roditeljima učenika 4. razreda održala predavanje o pripremi za promjenu i prelazak u 5. razred. Na roditeljskom sastanku 6. a i 6. c razreda educirala je roditelje o roditeljskoj ulozi (Abeceda prevencije). Psihologinja je održala i predavanje za roditelje učenika osmih razreda o upisima učenika u srednju školu. Pedagoginja je roditeljima učenika 5. razreda na roditeljskom sastanku održala predavanje o opasnostima na internetu (Abeceda prevencije).

Projekti:

Uspješno su realizirani projekti iz Školskog kurikuluma. Tema školskog projekta bila je Most između generacija, a u sklopu projekta provedene su brojne aktivnosti. U školi je prvi put održan pub kviz u kojem su sudjelovali roditelji i učenici 7. i 8. razreda. Šestero učitelja predmetne nastave provelo je s učenicima 8. razreda projekt Atomska energija-blagoslov, prokletstvo ili nešto treće.

Međunarodni projekti:

Tijekom nastavne godine provođen je Erasmus+ projekt u sklopu Erasmus akreditacije. Od 23. do 27. rujna 2024. u našoj školi provedena je Erasmus mobilnost učenika iz OŠ SNP 1, Humené (Základná škola, SNP 1, Humenné) iz Slovačke. U školi je od 24. do 27. ožujka 2025. provedena Erasmus mobilnost učenika iz OŠ Triester iz Austrije (Graz). Naša je škola bila domaćin i Erasmus mobilnosti Job Shadowing u razdoblju od 31. ožujka do 4. travnja 2025. kada su nas posjetili učitelji iz škole CEIP Concepción Arenal (Vila Real). Koordinatorica navedenih Erasmus+ projekata i Erasmus akreditacije je knjižničarka Irena Bando.

Uspješno su realizirani i međunarodni projekti Globalna učionica – Global Classroom Pair-Share na engleskom i njemačkom jeziku te projekt European Day of Languages Project povodom obilježavanja Europskog dana jezika. Provedeno je i 10ak međunarodnih eTwinning projekata – eTwinning škola. Djelatnice Irena Bando, Katarina Ćorković Matančić i Iris Zorić, dobile su europsku nagradu kvalitete za kvalitetno odrađene eTwinning projekte.

Vijeće učenika:

Predsjednik Vijeća učenika je Mata Bježančević iz 2. b razreda, a zamjenik je Jan Kralik iz 6. c razreda. Voditeljica Vijeća učenika je učiteljica Jelena Novaković. Za predstavnika člana Županijskog vijeća učenika Osječko-baranjske županije izabran je Ivan Poljak, učenik 5. b razrednog odjela. Ivan je ujedno bio i kandidat za člana Glavnog odbora Županijskog vijeća učenika Osječko-baranjske županije. Članovi Vijeća učenika, u studenom prošle godine, posjetili su Ured pravobraniteljice za djecu. Tamo su se bolje upoznali s Konvencijom o pravima djeteta.

Humanitarne akcije:

Tijekom nastavne godine provedeno je nekoliko humanitarnih akcija. U suradnji s Crvenim križem provedena je akcija prikupljanja prehrambenih proizvoda Jedan razred, jedan paket. Povodom Međunarodnog dana životinja, u listopadu, prikupljen je veliki broj potrepština za napuštene pse u Azilu. Na Adventskoj kućici u Tvrđi prikupljeni su dobrovoljni prilozi za rad školske zadruge (776 €). Učenici 5. b su prikupljena novčana sredstva (330 €) na adventskoj kućici donirali djeci u Dječjem domu Klasje. Učenici 2. b razreda prikupili su džeparac za terensku nastavu u iznosu od 551, 22 €. Prikupljeno je 495 € i za akciju Marijini obroci.

Pedagoginja Ana Vukojević